JY LEES NOU Is sy SA se grootste sepiefeeks nóg?
GRATIS: Prinses Charlotte en broers vermurwe harte
Rolanda Marais se Stefanie in Binnelanders was nie van die begin af 'n feeks nie. maar die karakter het tot een ontwikkel. Deesdae het Binnelanders nie meer 'n residensiële feeks nie. Hulle kom en gaan en Marissa Vermaak, gespeel deur Marlee van der Merwe, het tot gister die kykers se bloed behoorlik laat kook. Sy was inderdaad die mees gehate karakter wat nog haar verskyning in dié sepie gemaak het. Maar ook nie vir lank nie, want die skeppers is nou besig om 'n gevestigde karakter in 'n feeks te laat ontaard.
"Ek dink Marissa is verreweg die mees gehate karakter wat Binnelanders nog gehad het," vertel Ernst Swart, publisiteitsbestuurder van die sepie.
"Dit was altyd Cherilee (Nicola Hanekom), maar ná Vrydag- en Maandagaand se episodes het Marissa die meeste haatpos nóg by Binnelanders gekry. Kykers hou daarvan om 'n rede te kry om nie van karakter te hou nie. Hulle het gewoonlik begrip vir 'n karakter wat noodgedwonge iets slegs moet doen en vergewe dan maklik so iemand. Maar sodra die karakter 'n slegte daad pleeg vir persoonlike gewin, en dan 'n selfsugtige voordeel uit die situasie trek, haat die publiek daai karakter so erg dat hulle ekstra moeite doen om hul opinie te lig en op sosiale netwerke te deel."
Marlee het uiteraard ook na die reaksie op Facebook gaan kyk. "Ek is bly oor die reaksie. Dit beteken ek het met my werk goed gedoen. Op Facebook is dit asof die gordyn tussen realiteit en fiksie verdwyn en hulle nie meer die aktrise raaksien nie, maar net die karakter wat vir hulle 'n waarheid geword het. Dis goed; dis 'n kompliment. Dit beteken ek het my werk goed gedoen. Die skrywers het hul werk goed gedoen. Die hele produksie het gewerk soos dit moet."
Marlee, wat die aandag getrek het met haar spel in die fliek Liefling en met die musiekblyspel-weergawe, het aanvanklik nie geweet wat sy met die rol gaan maak nie. "Die karakter is so ver verwyderd van wie ek is." Marlee se ander hoogtepunte op TV sluit die dramareekse Bloedbroers en Sterlopers op kykNET in.